Lav et referat af nedenstående tekst:

Tekst:
Normalt er Jonathan Andersen studerende på Aalborg Universitet. Men i stedet for at være i gang med at skrive speciale, har han i disse uger travlt med en anden vigtig opgave: Han hjælper ukrainske flygtninge fra den polske by Przemysl og til Danmark. - Jeg havde brug for at gøre noget, siger Jonathan Andersen, til TV2 Nords udsendte hold i Przemysl. Jonathan Andersen lå søvnløs om natten, efter Putins tropper havde invaderet Ukraine, og prøvede at finde ud af, hvordan man kunne hjælpe flygtningene. - Det er forfærdeligt. Det er vores naboer. Det tager kun 16 timer i bil at køre herover. Og så havde jeg brug for at gøre noget, siger Jonathan Andersen. Vil fjerne de ukrainske mænds bekymring Han fortæller, at for ham gælder det om at få kørt så mange ukrainske kvinder og børn fra grænsen mellem Ukraine og Polen til mere sikre forhold - og gerne så mange som muligt til Danmark. - Så vi kan hjælpe de ukrainske mænd med at fjerne bekymringen, om deres familie er i sikkerhed, så de kan koncentrere sig om at vinde kampen og holde sig selv i live. Hvis vi kan fjerne den bekymring, og kvinder og børn kan komme et sikkert sted hen, er det det hele værd, siger Jonathan Andersen. Nogle har haft lang transport Han har siden tirsdag i sidste uge allerede været tre ture frem og tilbage mellem Danmark og Polen med flygtninge. Han oplever, at der er stor forskel på, hvordan de flygtninge, der ankommer til Przemysl, har det. - Nogle er kommet direkte fra Kyiv og har gået i to dage og sat sig ind i en bil, og så er de brudt sammen. Andre har blot gået tre timer, da de har boet lige på den anden side af den polske grænse, siger Jonathan Andersen. Så mange i sikkerhed som muligt Drivkraften til at hjælpe i den nuværende situation finder Jonathan Andersen i, at hvis vi i Danmark stod i en lignende situation, håber han, at andre vil række ud og hjælpe os. Han kan se, at flygtninge-transporterne bliver mere og mere effektive, så busserne fyldes stort set helt op. For det handler om at få så mange som muligt i sikkerhed. - De bliver kørt her til Przemysl fra de andre grænseovergange, og derefter bliver de kørt til Danmark, hvor vi har familier, der er klar til at tage imod dem med kyshånd, så de kan få et sted at være og mad og drikke og tøj, siger Jonathan Andersen.

Referat:
Studerende på Aalborg Universitet har skiftet specialeskrivning ud med frivilligt arbejde.